Ole Sohn (SF), 2004-11-12:
Indledningsvis vil jeg da glæde mig over, at i det mindste Det Konservative Folkeparti kan støtte den konservative kulturministers forslag.
Det tyder da på, at der er en vis overensstemmelse i regeringen.
Jeg vil da også på SF’s vegne sige, at vi synes, det er positivt, at vi øger indsatsen for under den måske lidt mærkelige overskrift at »fremme en dopingfri idræt«.
Derfor er vi som udgangspunkt positive over for lovforslaget.
Men vi har dog en række spørgsmål, som vi gerne vil have afklaret under udvalgsbehandlingen.
Det er muligt, at ministeren kan klare det ene allerede her, men ellers tager vi det under udvalgsbehandlingen.
I det svar, der er givet til Anti Doping Danmark og Danske Elitesportsudøveres Forening om, at man skal følge de internationale regler i World Anti-Doping Code, skulle begrundelsen for ikke at støtte være, at det ville være i strid med grundloven.
Det synes jeg er en lille smule besynderligt, for mig bekendt laver vi da stort set om ikke dagligt så jævnligt regler, hvor vi følger internationale kodekser eller internationale aftaler, som også bliver implementeret som gældende dansk lov.
Derfor vil jeg godt have det uddybet.
Jeg synes også, det er en meget kort begrundelse.
Jeg vil gerne have at vide, hvad baggrunden egentlig er for, at man ikke ønsker at følge de internationale regler.
Jeg går ud fra, at man gør det, og jeg går også ud fra, at det er, fordi ministeren måske gerne vil have mulighed for at gå videre.
Derfor mener jeg, det er ret væsentligt, at hvis – hvad jeg formoder – regeringen ønsker at kunne gå videre end de internationale regler, er det altafgørende, at man sikrer, at de aktive elitesportsudøvere er repræsenteret i Anti Doping Danmarks bestyrelse, for hvis man laver regler, som går ud over, hvad der er gældende internationalt, så er det da altafgørende for at have en fælles forståelse af kampen mod doping, at de aktive også er omfattet af bestyrelsesarbejde og dermed det medansvar, alle må have for at bekæmpe doping.
Derfor vil jeg tilkendegive, på samme måde som Socialdemokratiet har gjort det, at vi under udvalgsbehandlingen dels vil dyrke det her og samtidig stille ændringsforslag, hvis ikke vi under udvalgsbehandlingen finder en fælles forståelse, sådan at vi sikrer, at de aktive elitesportsudøveres forening kommer ind i bestyrelsen.
Vi er også glade for, at Socialdemokratiet nu støtter, at de aktive skal have indflydelse, og det håber vi også at vi kan føre videre efter valget til Team Danmarks bestyrelse.
Men det var en sidebemærkning.
Derfor synes jeg også, man skal være åben over for at diskutere, om man kan gå videre i forhold til fitnesscentre.
Jeg har også lagt mærke til i høringssvarene, at flere af fitnesscentrene faktisk har ønsket at få lavet forpligtende samarbejdsaftaler med Anti Doping Danmark, og jeg kan forstå, at regeringen der mener, at det lige er at gå for vidt.
Der vil jeg gerne have en nærmere forklaring på, hvad årsagen er til, at man ikke ønsker at imødekomme det ønske fra motionscentrene om, at man laver samarbejdsaftaler, sådan at man er sikker på, at der ikke foregår, jeg vil ikke sige snyd, fordi de eneste, man snyder med produkterne, er jo sådan set en selv, medmindre det er på eliteplan, så er det selvfølgelig også kampen om pengene, men i motionscentre er det sådan set kun sig selv, man snyder, fordi man ødelægger sit helbred.
Men overordnet set er vi positive over for forslaget.